b'\n_START_ARTICLE_\nLis\xc3\xa4kives\n_START_PARAGRAPH_\nLis\xc3\xa4kivekset (lat. epididymis) ovat osa miehen sukupuolielimi\xc3\xa4, jotka varastoivat kivesten tuottamia siitti\xc3\xb6t\xc3\xa4. Lis\xc3\xa4kives sijaitsee kiveksen pinnalla.\n_START_SECTION_\nAnatomiaa\n_START_PARAGRAPH_\nLis\xc3\xa4kives on kiveksen pinnalla ja osittain kiveksen takana sijaitseva sykkyr\xc3\xa4inen elin, jonka tiehyess\xc3\xa4 kiveksen tuottamat siitti\xc3\xb6t kypsyv\xc3\xa4t ja varastoituvat. Lis\xc3\xa4kives on pitk\xc3\xa4nomainen ja alasp\xc3\xa4in kapeneva elin, joka ulottuu kiveksen yl\xc3\xa4p\xc3\xa4\xc3\xa4st\xc3\xa4 alap\xc3\xa4\xc3\xa4h\xc3\xa4n. Lis\xc3\xa4kiveksen alaosa eli h\xc3\xa4nt\xc3\xa4 jatkuu siemenjohtimena._NEWLINE_Lis\xc3\xa4kiveksess\xc3\xa4 on kolme osaa. Lis\xc3\xa4kiveksen p\xc3\xa4\xc3\xa4 (caput epididymidis) on kiveksen p\xc3\xa4\xc3\xa4ll\xc3\xa4 sijaitseva lis\xc3\xa4kiveksen laajin osa, johon siitti\xc3\xb6t kiveksest\xc3\xa4 saapuvat. Lis\xc3\xa4kiveksen p\xc3\xa4\xc3\xa4st\xc3\xa4 viev\xc3\xa4t tiehyet (ductus deferens) johdattavat siitti\xc3\xb6t 5-7 metri\xc3\xa4 pitk\xc3\xa4\xc3\xa4n mutkittelevaan lis\xc3\xa4kivestiehyeen (ductus epididymidis), joka muodostaa lis\xc3\xa4kiveksen rungon (corpus epididymidis) ja h\xc3\xa4nn\xc3\xa4n (cauda epididymidis)._NEWLINE_Lis\xc3\xa4kives sijaitsee kiveksen tavoin kivespussissa ja on tunnusteltavissa kivespussin l\xc3\xa4pi.\n_START_SECTION_\nToiminta\n_START_PARAGRAPH_\nKiveksess\xc3\xa4 muodostuneet siitti\xc3\xb6t saapuvat lis\xc3\xa4kiveksen p\xc3\xa4\xc3\xa4h\xc3\xa4n ja kulkevat edelleen lis\xc3\xa4kiveksen runkoon ja h\xc3\xa4nt\xc3\xa4\xc3\xa4n. Lis\xc3\xa4kiveksen p\xc3\xa4\xc3\xa4ss\xc3\xa4 olevat siitti\xc3\xb6t eiv\xc3\xa4t viel\xc3\xa4 kykene liikkumaan eiv\xc3\xa4tk\xc3\xa4 ole hedelm\xc3\xb6ityskykyisi\xc3\xa4. Siitti\xc3\xb6t kypsyv\xc3\xa4t matkatessaan lis\xc3\xa4kiveksen l\xc3\xa4pi, johon kuluu enint\xc3\xa4\xc3\xa4n kaksi viikkoa._NEWLINE_Siemensy\xc3\xb6ksyn aikana siitti\xc3\xb6it\xc3\xa4 siirtyy siemenjohtimeen peristalttisen liikkeen ansiosta, jonka j\xc3\xa4lkeen niihin sekoittuu mm. rakkularauhasen ja eturauhasen eritt\xc3\xa4mi\xc3\xa4 nesteit\xc3\xa4, jolloin muodostuu siemennestett\xc3\xa4.\n_START_SECTION_\nLis\xc3\xa4kiveksen sairaudet\n_START_PARAGRAPH_\nLis\xc3\xa4kiveksen tyypillisin sairaus on lis\xc3\xa4kiveksen tulehdus eli epididymiitti (epididymitis). Tavallisimmat aiheuttajat ovat virtsateiden bakteerit ja klamydia nuorilla miehill\xc3\xa4. Lis\xc3\xa4kivestulehduksessa kivespussi voi olla turvonnut, punainen ja kosketusarka ja lis\xc3\xa4kives kipe\xc3\xa4, lis\xc3\xa4ksi voi olla kuumetta.'